Skal min egen forsikring betale for dyrlægebehandling efter et overfald?
Efter reglerne i loven om hunde, er man som hundeejer forpligtet til at erstatte den skade, som hunden påfører andre. Erstatningen kan dog nedsættes eller bortfalde, hvis den som har lidt skade, selv har medvirket til skaden. Der gælder med andre ord et objektivt ansvar, dvs. uanset om man er skyld i, at hunden laver skade eller ej.   Når det er sagt, gælder der i praksis en regel, der følger af erstatningsansvarsloven, og som er årsag til, at din hundeforsikring kommer ind i billedet. Reglen betyder, at hvis skaden også er dækket af din egen forsikring, skal den i første omgang dækkes af dit eget forsikringsselskab. I dette tilfælde din hundesygeforsikring.   Er forsikringssummen ikke høj nok, vil den resterende del af dyrlægeregningen være uforsikret. Hundeejeren vil som hovedregel altid være forpligtet til at betale krav, som ikke er forsikringsdækket. Derfor kan du gøre krav på det beløb, som evt. overstiger din forsikringssum, over for hundeejeren.